Begejstringen er stor i den danske klub for rutsjebane-elskere, CoasterClub Denmark. Lørdag åbner Danmarks største rutsjebane i Fårup Sommerland: -	Det er den største nyhed, vi nogensinde har været vidne til i dansk rutsjebanehistorie, og det er formentlig også den største tilføjelse i år på den europæiske rutsjebanescene, siger Kian Kronvang, der er formand i CoasterClub Denmark. Herunder kan du se en af testturene i forlystelsen filmet med GoPro: Der er investeret tæt på 100 millioner kroner i den nye forlystelse, og det gør rutsjebanen til den største investering nogensinde for Fårup Sommerland. Rutsjebanen har fået navnet Fønix, og med en topfart på 95 kilometer i timen bliver det også den hurtigste rutsjebane i Danmark: -	Vi er utrolig stolte over, at vi her i Nordjylland nu kan bryste os af at have Danmarks absolut største rutsjebane, hvilket kommer til at sætte et markant aftryk i både det danske og internationale forlystelseslandskab, siger Niels Jørgen Jensen, der er direktør i Fårup Sommerland. Oplevelse af vægtløshed Klokken 10.15 lørdag bliver snoren klippet til Fønix. Herefter kan gæsterne i Fårup Sommerland få en tur i forlystelsen, som undervejs byder på 14 forskellige elementer som drop , loops og twists . Som den første rutsjebane i verden introducerer Fønix også et såkaldt stall loop , hvor man oplever vægtløshed på hovedet i hele 2,5 sekunder. Det er noget, en rutsjebane-entusiast som Kian Kronvang glæder sig til. -	Der er tale om en størrelsesorden, vi ikke tidligere har set herhjemme, og derfor har vi i rutsjebanekredse talt om Fønix lige siden, den blev offentliggjort sidste år. Vi har glædet os utrolig meget til åbningen. Testet 3500 gange Forlystelsen har indtil nu kørt flere tusinde testture. Det er sket med dukker, der er fyldt med vand, så de får en vægt på 80 kilo. I alt er forlystelsen testet op til 3500 gange. Det er den største forlystelsesnyhed i Fårup Sommerlands 46-årige historie. Investeringen på 100 millioner kroner er langt over parkens næststørste investering, forlystelsen Orkanen, der blev præsenteret i 2013. Den kostede 44 millioner kroner. Derfor er forventningerne også høje til Fønix, og direktør i Fårup Sommerland, Niels Jørgen Jensen, tror, at den nye rutsjebane kan være med til at tiltrække internationale turister til Nordjylland: -	Med denne historiske investering ser vi nu ind i en utrolig spændende sæson i Fårup Sommerland, og vi tror og håber på, at vi med så markant en tilføjelse kan tiltrække både danske og internationale gæster til gavn for både Fårup Sommerland samt den øvrige danske turismebranche som helhed. TV2 Nord var i Fårup Sommerland i januar, da den nye forlystelse begyndte sine testture. Se indslaget herunder:

Opsummering:
Den er 40 meter høj, 905 meter lang, og topfarten er på hele 95 kilometer i timen. Danmarks største rutsjebane åbner lørdag i Fårup Sommerland.